Priča jednog šalabahtera

Najgora stvar na svijetu jest…??? Biti šalabahter. Sastave te u roku pet minuta, iskoriste jednom i bace u koš. Ispričat ću vam jednu zgodu.

Marta, moja najbolja prijateljica, nacrtala mi je uši, oči, usta... Zapravo, oživjela me. Postao sam joj najbolji prijatelj. Jednog ponedjeljka kad se vratila iz škole, napisala je sastavak iz hrvatskog jezika i potpuno zaboravila na ispit iz povijesti. Nisam je mogao podsjetiti jer me bacila u torbu i zaboravila na me. Otišla je na rukomet, a poslije na sviranje. Ja sam sam ostao sjediti u kutku njezine torbe. U 21:00 sat otvorila je vrata i uzviknula: "Mamaaa sutra imam ispit iz povijesti!" Zalupila je vratima. Učila je sat vremena i nije više imala ni snage ni volje. Na moju stražnju stranu ispisala je olovkom osnove, naravno, bila je ljuta na mene jer je nisam podsjetio.

Ujutro sam se probudio i shvatio da sam u školi, točnije u Martinom džepu. Počeo je sat povijesti. Učiteljica je podijelila testove, a mene je Marta izvadila iz džepa i stavila ispod klupe. U jednom trenutku začuo se glas učiteljice: "Marta predaj test i šalabahter koji si sakrila ispod klupe." Marta je bila tužna, a ja sam bio iskorišten i povrijeđen. Sjedio sam na učiteljičinoj katedri i razmišljao hoće li me poderati i baciti u koš.

Martini su roditelji morali doći u školu. Razrednik i učiteljica vrijeđali su me i govorili Marti što će joj takav malen, ružan i beskoristan šalabahter. Kad su me izvrijeđali, Martina me učiteljica uzela i rastrgala. Plakao sam, boljelo me, moje je maleno srce bilo poderano na dvoje. Marta je viknula: "Ne!" Bilo je prekasno.

Takvog malenog i rastrganog uzela me kući. Plakao sam cijelim putem. Stavila me na stol i pokušala sastaviti. Zalijepila me ljepilom. Osjetio sam njezino sažaljenje i ljubav koju je osjećala prema meni. Je li me voljela? Naravno da jest. Bio sam joj oslonac i prijatelj u životu. Volim je i ona mi je sve u mom malenom papirnatom životu. Govorila mi je kako me voli. Nisam više imao snage, morao sam se pozdraviti sa životom jer moje srce nije više onako jako kucalo. Rekao sam joj: "Zbogom Marta, zauvijek ću te nositi u srcu i voljeti." Je li plakala nakon što sam to izgovorio? Naravno da jest. Moja posljednja riječ i suza bile su upućene njoj, mojoj voljenoj Marti.

Martina Berta, 6. r.

Učiteljica: Lidija Levačić Mesarov, prof.